*Nem Mózes adta-e nektek a törvényt? De közületek senki sem tartja meg a törvényt. Miért akartok engem megölni?”* (Jn 7,19)

Mózes hatalmas tekintély volt a zsidók számára és valóban csodálatosan tudta használni Isten. A nemzetté kovácsolódás folyamatának talán első állomását jelentő pusztai vándorlás alatt kapták a törvényt. Ennek feladata az volt, hogy segítsen rádöbbenni az embernek, Krisztus nélkül nem lehet Istenhez jönni, a saját erő és elhatározás ehhez kevés.

Bár egy tekintélyes ember adta át a Legnagyobb Tekintély parancsait az embernek, az emberek nem tartják be a törvényt. Nem csak a nép kisebb vagy nagyobb része nem, hanem senki! Elgondolkodtató kijelentés. Az elhívott mivoltára büszke nemzet nem tartja be az Elhívótól kapott törvényt. Ha valaki azt gondolná, hogy ezt már nem lehet fokozni, téved.

A zsidók meg akarják ölni Jézust. Őt, aki az emberiségért ember lett, Akit az Elhívó nem tartott vissza a saját kiválasztott népétől. *Vadon Gyula*